Verdagte vas ná Kuruman-moordDanie Fourie. Foto: Verskaf. ŉ Verdagte is in hegtenis geneem in verband met die moord op Danie Fourie (70) wat vermoedelik Dinsdagaand wreedaardig op sy kleinhoewe in die Seoding-omgewing naby Kuruman in die Noord-Kaap vermoor is. Kapt. Sergio Kock, woordvoerder van die polisie, het aan Maroela Media bevestig ŉ 31-jarige verdagte is vanmiddag om 14:45 in hegtenis geneem. “Die verdagte is ŉ werknemer van die oorledene wat algemene takies rondom die huis verrig het. Die polisie het in samewerking met die gemeenskap die verdagte in ŉ veld langs die N14 in Kuruman vasgetrek,” het Kock gesê. Daar is volgens Kock ook ŉ rewolwer in die verdagte se besit gevind wat glo aan Fourie behoort. Maroela Media het vroeër berig Fourie se vrou, Mariaan, is erg aangerand, ontvoer en vanoggend in die vroeë oggendure in die egpaar se bakkie langs ŉ snelweg gevind. Kock het vroeër aan Maroela Media gesê die Mothibistad-polisie het ŉ verlate Isuzu-bakkie op die N14 naby Mothibistad aangetref. “ŉ Vrou is erg aangerand en met vasgebinde hande binne die bakkie aangetref,” het hy gesê. Die polisie kon die voorval verbind met ŉ aanval op die Fourie-egpaar se kleinhoewe. Fourie se liggaam is toe op die kleinhoewe aangetref waar dit toegemaak is met ŉ waentjieklap. Sake van moord en poging tot moord word ondersoek. Mariaan is in ŉ hospitaal in Kathu opgeneem vir mediese behandeling. Die ondersoek duur voort.